作者:李商隱
標題:送從翁從東川弘農尚書幕
內容:大鎮初更帥，嘉賓素見邀。使車無遠近，歸路更煙霄。穩放驊騮步，高安翡翠巢。禦風知有在，去國肯無聊。早忝諸孫末，俱從小隱招。心懸紫雲閣，夢斷赤城標。素女悲清瑟，秦娥弄玉簫。山連玄圃近，水接絳河遙。豈意聞周鐸，翻然慕舜韶。皆辭喬木去，遠逐斷蓬飄。薄俗誰其激，斯民已甚恌。鸞皇期一舉，燕雀不相饒。敢共頹波遠，因之內火燒。是非過別夢，時節慘驚飆。未至誰能賦，中幹欲病痟。屢曾紆錦繡，勉欲報瓊瑤。我恐霜侵鬢，君先綬掛腰。甘心與陳阮，揮手謝松喬。錦裡差鄰接，雲臺閉寂寥。一川虛月魄，萬崦自芝苗。瘴雨瀧間急，離魂峽外銷。非關無燭夜，其奈落花朝。幾處逢鳴佩，何筵不翠翹。蠻童騎象舞，江市賣鮫綃。南詔知非敵，西山亦屢驕。勿貪佳麗地，不為聖明朝。少減東城飲，時看北斗杓。莫因乖別久，遂逐歲寒凋。盛幕開高宴，將軍問故僚。為言公玉季，早日棄漁樵。